PATVIRTINTA

Kauno miesto savivaldybės

administracijos direktoriaus

2019 m. lapkričio 20 d.

įsakymu Nr. A-[3763](a193763.docx)

**BENDROJO NAUDOJIMO OBJEKTŲ ADMINISTRATORIAUS PARINKIMO, KAI BUTŲ IR KITŲ PATALPŲ SAVININKAI BENDROJO NAUDOJIMO OBJEKTŲ ADMINISTRATORIAUS NEPASIRENKA, TVARKOS APRAŠAS**

1. Bendrojo naudojimo objektų administratoriaus parinkimo, kai butų ir kitų patalpų savininkai bendrojo naudojimo objektų administratoriaus nepasirenka, tvarkos aprašas nustato bendrojo naudojimo objektų administratoriaus (toliau – administratorius) parinkimo, kai butų ir kitų patalpų savininkai administratoriaus nepasirenka, tvarką.

2. Kauno miesto savivaldybės administracija organizuoja daugiabučių namų butų ir kitų patalpų savininkų sprendimų dėl administratoriaus pasirinkimo priėmimą. Sprendimą dėl administratoriaus pasirinkimo priima butų ir kitų patalpų savininkai, o jų pasirinktą administratorių skiria Kauno miesto savivaldybės administracijos direktorius ar jo įgaliotas asmuo. Jeigu butų ir kitų patalpų savininkai nepasirenka administratoriaus, sprendimą dėl administratoriaus skyrimo priima Kauno miesto savivaldybės administracijos direktorius ar jo įgaliotas asmuo.

3. Administratoriaus parinkimo procedūrą atlieka Kauno miesto savivaldybės administracijos padalinys, kurio funkcijos yra organizuoti daugiabučių namų bendrojo naudojimo objektų administratorių skyrimą ir pakeitimą bei rengti su tuo susijusius dokumentus.

4. Administratorius parenkamas iš Asmenų, pretenduojančių teikti bendrojo naudojimo objektų administravimo paslaugas Kauno miesto savivaldybės teritorijoje, sąrašo (toliau – sąrašas), atsižvelgiant į sąraše įrašytų asmenų pateiktus paslaugų įkainius, jų patirtį ir pasirengimą teikti bendrojo naudojimo objektų administravimo paslaugas. Administratorius parenkamas tik iš tų į sąrašą įrašytų asmenų, kuriems Kauno miesto savivaldybės administracijos direktoriaus įsakymais yra paskirti administruoti daugiabučiai namai (toliau – asmenys).

5. Parenkant administratorių, asmens veikla vertinama balais. Balai nustatomi atsižvelgiant į asmenų nurodytus administravimo paslaugos tarifus, patirtį ir Kauno miesto savivaldybės teritorijoje administruojamų daugiabučių namų (toliau – administruojami namai) skaičių.

6. Administratoriumi parenkamas asmuo, surinkęs didžiausią balų sumą. Balų suma (B) apskaičiuojama pagal šią formulę:

B = Bt + Bp + Bn, kur:

Bt– balas, kuris skiriamas pagal administravimo paslaugos tarifo dydį, nurodytą asmens bendrojo naudojimo objektų administratoriaus deklaracijoje (toliau – deklaracija) arba sąraše, ir apskaičiuojamas pagal šio aprašo 7.1 papunktį;

Bp– balas, kuris skiriamas pagal asmens veiklos bendrojo naudojimo objektų administravimo ir (ar) naudojimo ir priežiūros srityje metus, nurodytus deklaracijoje arba sąraše, ir apskaičiuojamas pagal šio aprašo 7.2 papunktį;

Bn – balas, kuris skiriamas pagal asmens administruojamų namų skaičių ir apskaičiuojamas pagal šio aprašo 7.3 papunktį. Duomenys apie asmenų administruojamų namų skaičių imami iš Kauno miesto savivaldybės interneto svetainėje skelbiamos daugiabučių namų informacinės sistemos (žemėlapio).

7. Šio aprašo 6 punkte nurodytų balų Bt, Bp, Bn apskaičiavimas:

7.1. Balas Bt apskaičiuojamas pagal šią formulę:

Bt = ((Btmin ꞉ Btv) x S) x A, kur:

Btmin – mažiausias administravimo paslaugų tarifas (Eur už 1 kv. m) iš asmenų deklaracijose ar sąraše nurodytų tarifų;

Btv – asmens administravimo paslaugų tarifas (Eur už 1 kv. m);

S – asmenų skaičius;

A – administravimo paslaugos tarifo įvertinimo lyginamasis svoris (A = 70 proc. arba 0,7).

7.2. Balas Bp apskaičiuojamas pagal šią formulę:

Bp = ((Bpv ꞉ Bpmax) x S) x M, kur:

Bpmax – didžiausias asmenų veiklos metų skaičius;

Bpv – asmens veiklos metų skaičius;

S – asmenų skaičius;

M – asmens veiklos metų įvertinimo lyginamasis svoris (M = 10 proc. arba 0,1).

7.3. Balas Bn apskaičiuojamas pagal šią formulę:

Bn = ((Bnv ꞉ Bnmax) x S) x N, kur:

Bnmax – didžiausias asmenų administruojamų namų skaičius;

Bnv – asmens administruojamų namų skaičius;

S – asmenų skaičius;

N – asmens administruojamų namų skaičiaus įvertinimo lyginamasis svoris (N = 20 proc. arba 0,2).

–––––––––––––––––––––––––––––––––––––